En 1953, mientres o rodache d'a cinta Gentlemen Prefer Blondes, dirchita por Howard Hawks y a on compartiba a scena con l'actriz Jane Russell, Marilyn esdevenió amiga de Jane Russell. Tamién en ixa mesma anyada rodó a cinta How to Marry a Millionaire, una comedia romantica dirichita por Jean Negulesco seguntes un guión de Nunnally Johnson y a on compartió o rodache con as actrices Lauren Bacall y Betty Grable, estando una cinta con un argumento sencillo basato en a vida de tres modelos que preteneban casar-se con un millonario. Istas dos cintas contribuyoron a enamplar a suya creixent popularidat entre o publico estatounitense. Sindembargo, Marilyn expresó mientres una entrevista en o diario New York Times a suya pretensión de fer un papel dramatico, pretensión que fació saber tamién a Darryl F. Zanuck, qui se negó mesmo a fer-ne as prebas pertinents t'a cinta The Egyptian que dirichió Michael Curtiz en 1954 y a on o papel que Marilyn preteneba l'interpretó Jean Simmons. Ta compensar, li ufrioron o papel protagonista en a cinta River of No Return, un western dirichito en 1954 por Otto Preminger seguntes un guión de Frank Fenton, compartindo scena con Robert Mitchum. Marilyn afirmó dimpués que mereixeba bella cosa millor que un papel en una cinta de western de serie Z, y mientres o rodache tenió muitos problemas con o director Otto Preminger, con qui remató por no parlar-ne. Quan li ufrioron un papel en una cinta compartindo parella scenica con Frank Sinatra, se negó y a productora 20th Century Fox li suspenió o suyo contrato.